**F E L H Í V Á S**

A Tiszanánai Polgármesteri Hivatal jegyzője ismételten felhívom a Tisztelt lakosság figyelmét néhány hatályos önkormányzati rendelet fontos rendelkezéseinek maradéktalan betartására közös biztonságunk, komfort érzetünk jobbítása, jó egészségünk megtartása érdekében.

**16/2018.(XI.30) önkormányzati rendelet a közösségi együttélés alapvető szabályairól, és az azokat sértő magatartás jogkövetkezményeiről.**

Közösségi együttélés alapvető szabályait sértő magatartások:

* **tulajdonát képező ingatlan, kert, közterület rendszeres kaszálásáról, gyommentesítéséről nem gondoskodik,**
* **közkifolyóból locsol, vagy gépjárművet mos,**
* **belterületen zajjal járó építési munkálatokat ( flexelés, köszörülés, fűnyírás, fűkaszálás ) végez szombat, vasárnap 9,00 óra előtt,**
* **aki lakóházában, vagy az udvaron hangosító berendezést működtet, nagy hangerővel zenél, vagy zenére mulatozik, és ezáltal indokolatlanul zajt okoz, amely alkalmas arra, hogy mások nyugalmát zavarja,**
* **aki este 18,00 óra után kerti hulladékot éget , illetve a vasárnapi és ünnepnapi égetési tilalmat megszegi,**
* **közterületen szeszes italt fogyaszt.**

Sajnos ezek mind olyan tevékenységek és magatartási szabályok, melyeket sokan nem tartanak be, vagy nem tesznek eleget kötelezettségeiknek, vagy rendszeresen megszegik a szabályokat.

**A rendelet alapján a közösségi együttélés alapvető szabályait sértő magatartás elkövetőjével szemben közigazgatási bírság szabható ki. Ennek mértéke: 5.000.-Ft -200.000.-Ftig terjed, és ismételhetően, több alkalommal is kiszabható.**

Sok bejelentés érkezik a kóbor ebekkel kapcsolatosan is, de a gazdájukat illetően a bejelentők információval nem rendelkeznek. **Nyomatékosan felhívom a kutya tulajdonos figyelmét arra, hogy kutyájukat a jogszabályoknak megfelelően tartsák, ne hagyják közterületen kóborolni. A kutyával veszélyeztetés egyébként szabálysértési tényállás, az eljárás a rendőrség hatáskörébe tartozik, és szabálysértési bírság kiszabásával sújtható az elkövető.**

**Az önkormányzatunknak évente 1.200.000.-Ft költséget jelent a felelőtlen gazdák miatt a kóbor kutyák elszállítása.**

Fentiek alapján ismételten kérek mindenkit a közösségi együttélés szabályainak betartására, és arra biztatom Önöket tegyenek bátran bejelentést, ha olyan cselekményt, mulasztást tapasztalnak amit a rendelet alapján szankcionálni szükséges.

Tiszanána, 2020. 08. 07.

 Dr. Joó István

 jegyző